Worcester F 80 Distinctiones

40 Cor contritum et humiliatum

Cor contritum et humiliatum Deus non despicies. Est de Christo sicut de girofalcone qui quamuis predam accipit, sufficit ei si cor sibi detur. Sed idem cor debet sic preparari quia debet

/fol. 224ra/

scindi et sanguis exprimi. Sic Christus multos volatus fecit quia de celo in vterum de vtero in mundum. De mundo in patibulum, de cruce ad infernum, tandem ad celum portanto secum predam. Set in hiis omnibus appetit cor quod tamen debet preparari.

Primo quod scindatur contricionem, Joel [2:13]: *Scindite corda vestra, et non vestimenta vestra*.

Secundo interior sanguis peccator totaliter exprimatur per confessionem, Lam. 2[:19]: *Effunde sicut aquam cor tuum ante conspectum Domini*. Sicut enim aqua effunditur totaliter ita quod nihil remanet de colore, sapore, odore, ita debet homo cor effundere quod nichil fecit remanet in cogitacione, verbo, facto, voluntate, alioquin dum vnum peccatum remanet, diabolus nec deserit locum.

Exemplum de niso qui nondum dimittit nidum suum quamdiu vnus pullus remanserit. Set omnibus pullis retractis locum totaliter deserit. Sic diabolus quamdium vnum peccatum mortale in corde, remanserit locum frequentat et euacuacione reliquorum peccatorum non curat. Set et in hiis omnibus requiritur quod voluntatem peccandi non habeat. Nam in voluntate consistit primum principum merendi vel demerendi adeo quod si homo habuit voluntatem peccandi mortaliter et non desistit quin nata oportunitate temporis et loci, postposito Dei amore et timore iehenne, si posset in actum prorumparet, talis proculdubio mortaliter peccat et si sic sine contricione decederet perpetuo dampnaretur.

¶ Item excitant cor ad diligendum Deum creacio, formacio, et materiacio.

¶ Quo ad primum, cor est primum quod formatur in animali secundum Philosophum 6, *De animalibus.* Quia, ergo, Deus precepit primicias sibi offeri de omnibus, et cor est primum in animali, ergo Deo offerendum.

Quo ad secundum, cor inferius est clausum, superius latum et apertum, set Deus et natura nichil agunt frustra. Vnde, per talem informacionem videtur Deus exigere cor, Prou. 23[:26]: *Fili, prebe mihi, cor tuum*.

Tercio, quia cor molle est et flexibile, Joel 2[:12]: *Convertimini* *ad me in toto corde vestro*, quasi dicens, hoc facile fieri potest cum non sit de lapide aut ferro, set de mollissima carne. Vnde, Chrisostomus, si Deus omnino peteret elemosinam, posset se pauper excu-

/fol. 224rb/

sare; si oraciones, posset se mutus excusare; si peregrinaciones claudus. Ideo, non querit Deus quod non habet, sed quod omnis homo habet, scilicet, cor. Cauendum est ergo ne inimicus noceat cordi quod est principale in homine quia secundum Bernardum, homo est castrum Dei cuius ambitus est corpus propugnacula, quasi, sensus turris est ipsum cor quod cum capitur totum subiungatur et tunc vulpes, id est, diabolus per fraudulenciam inuenit sibi foueam et auis, id est, diabolus per superbiam inuenit sibi nidum, set *filius* Dei *non habet ubi[[1]](#footnote-1) caput* suum *reclinet*, Matt. 8[:20] et Luc. 9[:58].

¶ Item nota secundum Palladium, libro *De agricultura*, quicquid scribitur in amigdalo cum planta apparet postea in foliis et in fructu. Sic quod scribitur in corde quod est principium boni seu mali apparet postmodum in foliis verborum, quia ex abundancia cordis os loquitur et eciam in fructu operum quia [Matt. 15:19]: *De corde exeunt cogitaciones male*, etc.

1. ubi ] Lambeth *corr.* qui F 80. [↑](#footnote-ref-1)